LIETUVOS RESPUBLIKOS APLINKOS MINISTRAS

ĮSAKYMAS

DĖL LIETUVOS RESPUBLIKOS APLINKOS MINISTRO 2002 M. RUGPJŪČIO 10 D. ĮSAKYMO NR. 421 „DĖL NEMUNO DELTOS REGIONINIO PARKO APSAUGOS REGLAMENTO PATVIRTINIMO“ PAKEITIMO

2017 m. sausio 31 d. Nr. D1-96

Vilnius

P a k e i č i u Nemuno deltos regioninio parko apsaugos reglamentą, patvirtintą Lietuvos Respublikos aplinkos ministro 2002 m. rugpjūčio 10 d. įsakymu Nr. 421 „Dėl Nemuno deltos regioninio parko apsaugos reglamento patvirtinimo“:

1. Pakeičiu 26 punktą ir jį išdėstau taip:

„26. Regioniniame parke draudžiama važinėti ne keliais motorinėmis transporto priemonėmis (įskaitant dvirates, trirates ir keturrates transporto priemones), išskyrus vykdant gelbėjimo darbus, stichinių nelaimių padarinių likvidavimo darbus, valstybės sienos apsaugą, palaikant viešąją tvarką, vykdant aplinkos apsaugos ir saugomų teritorijų valstybinę kontrolę, saugomų teritorijų gamtotvarkos, paviršinių vandens telkinių tvarkymo darbus ir būklės tyrimus, kertant nendres, vykdant žemės ir miškų ūkio, žuvininkystės darbus, jas statyti ar kitaip eksploatuoti ne keliuose Lietuvos Respublikos įstatymų ir kitų teisės aktų nustatyta tvarka.“.

2. Papildau 261 punktu:

„261. Regioniniame parke draudžiama važiuoti motorinėmis transporto priemonėmis, traktoriais ir savaeigėmis mašinomis paviršinių vandens telkinių ir užšalusių potvynio vandenų ledu, išskyrus atvejus, kai:

261.1. organizuojami ir vyksta sporto renginiai, kurių vieta ir trukmė suderinti su regioninio parko direkcija;

261.2. organizuojama ir vykdoma verslinė žvejyba;

261.3. organizuojama ir vykdoma mėgėjų žvejyba naudojant eismui ne keliais skirtas transporto priemones žvejų ir įrangos gabenimui į žvejybos vietą Kuršių mariose ir iš jos;

261.4. važiuojama savivaldybių institucijų nužymėtais užsemtais ir užšalusiais keliais.“.

Aplinkos ministras	Kęstutis Navickas